Landsxut
Landsxut (alman: [ˈlant͡shuːt]  ( dinlə), bav. Landshuad) — Almaniyanın cənub-şərqindəki Bavariya əyalətində şəhər. İzar çayının sahilində yerləşən Landsxut, Bavariya əyalətinin yeddi inzibati rayonundan biri olan Aşağı Bavariyanın paytaxtıdır. O, həm də ətraf rayonun mərkəzidir və 70000-dən çox əhalisi var. Landsxut Aşağı Bavariyanın ən böyük şəhəridir, onu Passau və Ştraubinq izləyir. Şərqi Bavariyanın ikinci ən böyük şəhəridir. Xarakterik gerbinə görə şəhər tez-tez "Üç Dəbilqə şəhəri" də (alm. Dreihelmenstadt‎) adlanır. Bundan əlavə, şəhər orta əsr festivalı olan Landsxut Toyu (alm. Landshuter Hochzeit‎) ilə məşhurdur. Münhen şəhəri və Münhen Beynəlxalq Hava Limanına yaxınlığı və asan çıxışı sayəsində Landsxut gələcəyə yönəlmiş investisiya sahəsinə çevrilib. Şəhər Bavariyanın ən zəngin sənayeləşmiş şəhərlərindən biridir və Şərqi Bavariyanın ən aşağı işsizlik səviyyəsinə malikdir.